Lid van publiek neem rower in hegtenis | Netwerk24
Lid van publiek neem rower in hegtenis
’n Rower is Vrydagoggend deur ’n lid van die publiek in hegtenis geneem nadat hy ’n sakeperseel in Okavangopark probeer beroof het.
Twee rowers het om 08:15 by dié perseel aangekom om glo vir werk te vra.
“Een man het ’n vuurwapen uitgeruk terwyl die ander een verder in die gebou probeer instap het,” sê kapt. Erica Crous, ’n polisiewoordvoerder.
Die bestuurder by die sakeperseel het egter instinktief gereageer en albei mans gegryp en by die deur uitgeboender.
“’n Ander sake-eienaar het die geraas gehoor en nader gehardloop om te help. Die twee rowers het losgekom en weggehardloop, maar is agternagesit. Een man, gewapen met ’n .38-rewolwer, is platgetrek,” sê Crous.
Hy is later aan die Brackenfell-polisie oorhandig. Die voorval word ondersoek.